Године 1916. Златкова породица се поново преселила, овог пута у Загреб, где је Златко уписао трећи разред Прве државне реалне гимназије. Током школовања у Загребу, Златко је поред интересовања за литературу и уметност, све више почео да се интересује за политику. Поготово током 1918. и 1919. године, када су у новоформирану државу Југославију почели да долазе одјеци Велике октобарске социјалистичке револуције у Совјетској Русији. Златко је био члан Удружења академске социјалистичке омладине, које је фебруара 1919. било основано на Загребачком свеучилишту и које је одиграло значајну улогу у оснивању Савеза комунистичке омладине Југославије (СКОЈ), октобра исте године.